രസതന്ത്രത്തിനുള്ള നൊബേല് പുരസ്കാരം ഇന്ന് പ്രഖ്യാപിക്കും സാധ്യതാ പട്ടികയില് ഇന്ത്യന് വംശജനും സ്റ്റോക്കോം: രസതന്ത്രത്തിനുള്ള നൊബേല് പുരസ്കാരം ഇന്ന് പ്രഖ്യാപിക്കും. നിരവധി പേര്ക്ക് പുരസ്കാരത്തിന് അര്ഹത നേടാനുള്ള സാധ്യത കല്പ്പിക്കപ്പെടുന്നത്. അക്കൂട്ടത്തില് ഒരു ഇന്ത്യന് വംശജനുമുണ്ട്. കേംബ്രിജ് സര്വകലാശാലയിലെ ഗവേഷകനും നിരവധി അവാര്ഡുകളുടെ സ്വീകര്ത്താവുമായ സര് ശങ്കര് ബാലസുബ്രഹ്മണ്യനാണ് രസതന്ത്ര നൊബേല് സമ്മാനം നേടാന് സാധ്യതയുള്ള പട്ടികയില് ഇടംനേടിയ ഇന്ത്യന് വംശജന്. ജനിതക രസതന്ത്രത്തെ കുറിച്ചാണ് സര് ശങ്കര് ഗവേഷണം നടത്തുന്നത്. അടുത്തിടെ ജീന് എഡിറ്റിങ്ങില് അദ്ദേഹവും സംഘവും നടത്തിയ പുതിയ കണ്ടെത്തലില് ശാസ്ത്രലോകത്ത് വലിയ ചര്ച്ചകള്ക്ക് വഴിവെച്ചിരുന്നു. ജീനോം സ്വീകന്സിങ്ങിലെ ഈ പുതിയ മുന്നേറ്റം ശൈശവ അവസ്ഥയില് തന്നെ ഒരാളുടെ ജനിതകത്തകരാറുകളും ബുദ്ധിപരവും ആരോഗ്യപരവുമായ കുഴപ്പങ്ങളും വളരെ കൃത്യതയോടെ ഡോക്ടര്മാര്ക്കു മനസ്സിലാക്കാന് അവസരം നല്കുന്നു. ഇതനുസരിച്ച് പരിഹാരമാര്ഗങ്ങള് നേരത്തെ തന്നെ അവലംബിച്ചാല് 120 വയസ്സ് വരെ മനുഷ്യര്ക്ക് ആരോഗ്യത്തോടെ ജീവിക്കാനാകുമെന്നും വിദഗ്ധര് ചൂണ്ടിക്കാട്ടുന്നു. ഓരോ വ്യക്തിയുടെയും ജനിതകഘടനയ്ക്ക് അനുസൃതമായ പേഴ്സണലൈസ്ഡ് മെഡിസിന് വികസിപ്പിക്കാനും ശങ്കര് നേതൃത്വം നല്കുന്ന കേംബ്രിജ് എപിജെനിറ്റിക്സ് എന്ന കമ്ബനിക്ക് ഉദ്ദേശമുണ്ട്. ജനിതക സീക്വന്സിങ് ആദ്യമായി നടത്തിയത് 2000 ല് ആണ്. ഒരു ബില്യണ് യുഎസ് ഡോളര് ചെലവിലായിരുന്നു അത് നിര്വഹിച്ചത്. ശാസ്ത്ര മേഖല കൈവരിച്ച പുരോഗതികള് മൂലം ഇന്ന് 1000 ഡോളര് ചെലവില് ഈ പ്രക്രിയ നിര്വഹിക്കാം. 48 മണിക്കൂറുകള് കൊണ്ട് 48 ജീനോമുകള് സീക്വന്സ് ചെയ്യാനും ഇന്ന് സാധിക്കും. 1966 ല് ചെന്നൈയില് ജനിച്ച ശങ്കര് ഒരു വയസ്സുള്ളപ്പോഴാണ് മാതാപിതാക്കള്ക്കൊപ്പം ബ്രിട്ടനിലെത്തുന്നത്. പിന്നീട് സ്കൂള് പഠനം പൂര്ത്തിയാക്കിയ അദ്ദേഹം കേംബ്രിജ് സര്വകലാശാലയുടെ കീഴിലുള്ള ഫിറ്റ്സ്വില്യം കോളജില് നിന്നു ശാസ്ത്രബിരുദം നേടി. കേംബ്രിജ് സര്വകലാശാലയില് നിന്നു തന്നെ പിഎച്ച്ഡിയും അദ്ദേഹം കരസ്ഥമാക്കി. തന്റെ ഗവേഷണ ജീവിതത്തില് നിരവധി പുരസ്കാരങ്ങളും അദ്ദേഹം നേടിയിട്ടുണ്ട്. കോര്ഡേ മോര്ഗന് പ്രൈസ്, ടെട്രാഹീഡ്രന് പ്രൈസ്, റോയല് മെഡല് തുടങ്ങിയ പുരസ്കാരങ്ങളാണ് അദ്ദേഹം കരസ്ഥമാക്കിയിട്ടുള്ളത്.